Imtella' Ottubru 16, 2020 - Aġġornata 16 Ta' Ottubru, 2020 7:09pm Iktar minn 4,700 student bdew is-sena akkademika fl-Università ta' Malta, li b'differenza minn snin oħrajn ma kienux prezenti fil-kampus. Waqt iċ-ċerimonja tal-ftuħ, il-Professur Alfred Vella qal li minkejja l-isfdi li ġabet magħha l-pandemija tal-COVID-19, l-Università ta' Malta ser tkun qiegħda tagħti l-lectures kemm fuq il-kampus kif ukoll virtwalment. Bil-kampus tal-Università f'Tal-Qroqq baħħ, fetħet is-sena akkademika b'ċerimonja li għaliha kienu preżenti biss id-dekani tal-fakultajiet, il-pro-retturi flimkien ma' rappreżentanti tal-Kunsill Studenti Universitarji. L-istudenti universitarji segwew iċ-ċerimonja minn fuq l-internet. Fid-diskors tal-ftuħ ir-rettur, il-Professur Alfred Vella, qal li l-motto għal din is-sena huwa, l-istudenti huma intelliġenti, il-COVID-19 mhuwiex, ejja ngħelbu l-virus. Qal li jinsab konvint li fis-sena li ġejja l-istudenti ser ikunu kawti biex jipproteġu lilhom infushom, u ta' madwarhom. "L-istudenti tagħna, li ma humiex tfal zgħar, li għandhom moħħ ta' adulti, u huma smart u intelliġenti, ser jirrealizzaw li għandhom bżonn li jagħmlu l-affarijiet b'manjira li hija sigura, mhux biss għalihom u anki għall letturi, imma wkoll għall dawk li jħallu warajhom id-dar." Il-Professur Vella qal li din is-sena daħlu 300 student aktar mis-sena l-oħra u minħabba li r-riżultati tal-matrikola għadhom ma ħarġux u għalhekk l-istudenti xorta thallew jidhlu fil-korsijiet li applikaw ghalihom filwaqt li sar arranġament apposta jekk uħud minnhom ma jgħaddux. "Aħna deherilna illi jekk iġibu tal-inqas 36 punt, għandhom xorta jibqgħu hawnhekk jagħmlu l-kors bħall li kieku għaddew minn kollox. Issa jekk jgħaddu mill-eżamijeit ta' din is-sena, allura mhux ser ikun hemm aktar problemi u dawn ser ikomplu għadejjin is-sena d-dieħla bħala studenti regolari." Fid-diskors tiegħu, il-President tal-Kunsill Studenti Universitarji Matthew Xuereb qal li waqt li l-pandemija ġabet l-isfida taħgha, hija wkoll opportunità biex jibnu reżiljenza li ser tkun qiegħda tiddefinxxi il-ġenerazzjoni tagħhom. "Żgur li għandna iżjed remote learning issa, żġur li għandna iżjed tagħlim virtwali, però xorta għandna tagħlim fuq il-kampus, naħseb wieħed irid joqgħod izjed attent mis-soltu biex jibqa' sigur u jekk kulħadd jagħmel il-parti tiegħu naħseb li din is-sena għandha tkun waħda ta' suċċess." Fi tmiem id-diskors tiegħu is-sur Xuereb ħeġġeġ lil letturi biex ikomplu jiffurmaw il-boxxla morali tal-ġenerazzjonijiet futuri tal-poplu Malti u Għawdxi.